Падыходзіў фронт, партызанская зона набліжалася. Спачатку партызанаў бачылі каля Кашэвічаў, потым – у Лучыцах і Грабаве, затым каля іх вёскі. Многія сем’і збягалі ў лес, баяліся распраў, пра якія расказвалі мужчыны-абознікі. Усё часцей у вёску заязджалі фашысты, хапалі моладзь і падлеткаў і везлі ў Нямеччыну. Хлапчукі збягалі ў такія дні ў лес. Аднойчы не атрымалася там адсядзецца: немцы акружылі дзяцей і прачэсвалі кусты над іх галовамі кулямётнымі чэргамі. Выйсця не было, падлеткі ўзняліся з паднятымі рукамі.